
21.-23. октобар 2021 (Братислава, Словачка)
Тема конференције:
''Могу ли вредности хришћанске социјалне доктрине да понуде оријентацију у новој нормалности после короне? Како су се социјални дијалог и свет рада променили?''

На конференцији КГЗЕ одржаној у Братислави од 21. до 23. октобра 2021 учествовали су представници синдиката из Србије, Словачке, Аустрије, Литваније, Летоније, Бугарске, Албаније, Немачке, Румуније и Украније. Конференција је била посвећена проналажењу решења за неповољну ситуацију у којој су се нашли запослени услед пандемије вируса корона, а питање – да ли хришћанска социјална доктрина може да пружи смернице за превазилажење овог новонасталог проблема за цео свет рада - разматрано је из више углова.  
Кључни говорници су били еминентни стручњаци са универзитета из Словачке, Румуније и Литваније који су у својим презентацијама представили ситуације у својим земљама. Нарочито је забрињавајуће стање у коме се налази социјални дијалог, тј. у већини земаља он је стопиран управо због тога што су људи приморани да раде од куће и састанци уз физичко присуство су сведени на минимум. Проф. Ротила из Румуније ово доба чак назива ''леденим добом'' социјалног дијалога, а проф. Семјонова из Литваније истиче да је одржавање процеса колективног преговарања преко Zoom платформе изузетно напорно и неприродно јер не дозвољава да се са колегама у поверењу консултујете и не доводи до жељених резултата као код састанака уживо. Закључак је да је пандемија, која је донела ванредно стање и рестрикције кретања и окупљања, а све то да би се сачувало здравље грађана, увела ''нову нормалност'' којој морамо да се прилагодимо.
Та нова нормалност захтева у највећем броју случајева рад од куће, што утиче на појаву усмаљености и изолованости, као и на све мању солидарност међу људима. Мањак солидарности је идентификован као главна последица која знатно отежава рад синдиката и тера на промену. Управо је солидарност главни задатак синдиката, тј. синдикати би требало што више да раде на буђењу свести о значају солидарности.                                                     

